CELEX: 32016D1183
Language: ro
Date: 2016-07-14 00:00:00
Title: Decizia de punere în aplicare (UE) 2016/1183 a Comisiei din 14 iulie 2016 de aprobare a programului de vaccinare de urgență împotriva dermatozei nodulare contagioase a bovinelor în Bulgaria și de modificare a anexei la Decizia de punere în aplicare (UE) 2016/645 [notificată cu numărul C(2016) 4360] (Text cu relevanță pentru SEE)

20.7.2016   
            
            
               RO
            
            
               Jurnalul Oficial al Uniunii Europene
            
            
               L 195/75
            
         DECIZIA DE PUNERE ÎN APLICARE (UE) 2016/1183 A COMISIEI
   din 14 iulie 2016
   de aprobare a programului de vaccinare de urgență împotriva dermatozei nodulare contagioase a bovinelor în Bulgaria și de modificare a anexei la Decizia de punere în aplicare (UE) 2016/645
   
      
         [notificată cu numărul C(2016) 4360]
      
   
   (Numai textul în limba bulgară este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 14 alineatul (2), articolul 19 alineatul (1) litera (a), articolul 19 alineatul (3) litera (a) și articolul 19 alineatul (6),
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (4), în special articolul 4 alineatul (3),
   întrucât:
   
               (1)
            
            
               Directiva 92/119/CEE stabilește măsuri generale de control care trebuie aplicate în cazul apariției unui focar epidemic cauzat de anumite boli ale animalelor, inclusiv de dermatoza nodulară contagioasă (DNC). Respectivele măsuri de control includ stabilirea unor zone de protecție și de supraveghere în jurul fermei în care se înregistrează cazuri de infecție și prevăd, de asemenea, vaccinarea de urgență în cazul apariției unui focar epidemic de DNC, care se realizează suplimentar față de măsuri de control.
            
         
               (2)
            
            
               La 12 aprilie 2016, Bulgaria a informat Comisia cu privire la suspiciunea prezenței DNC în două ferme de bovine situate, respectiv, în satele Voden și Chernogorovo aparținând comunei Dimitrovgrad, în regiunea Haskovo din partea central-sudică a Bulgariei, la aproximativ 80 km de frontierele cu țările învecinate. După confirmarea respectivelor două focare inițiale în regiunea Haskovo, la 13 aprilie 2016 Bulgaria a raportat focare epidemice de DNC în câteva regiuni. La 20 mai 2016, Bulgaria a notificat Comisiei prezența a 98 de focare epidemice confirmate de DNC, dintre care 19 erau în Haskovo, 8 erau în Stara Zagora, 5 erau în Plovdiv, 54 erau în Blagoevgrad, 6 erau în Kjustendil, unul era în Pernik, iar 5 erau în regiunea Smolyan.
            
         
               (3)
            
            
               Pentru a preveni răspândirea DNC în alte zone din Bulgaria precum și în alte state membre și în țări terțe, Comisia a adoptat Decizia de punere în aplicare (UE) 2016/645 (5). Respectiva decizie de punere în aplicare prevede anumite măsuri de protecție în ceea ce privește confirmarea DNC în Bulgaria și stabilește, la nivelul Uniunii, o zonă de restricții care este descrisă în anexa la respectiva decizie și care include zona în care DNC a fost confirmată, precum și zonele de protecție și de supraveghere stabilite de Bulgaria în conformitate cu articolul 10 din Directiva 92/119/CE.
            
         
               (4)
            
            
               În aceeași perioadă, de la 6 aprilie 2016 până la 19 mai 2016, au fost raportate noi focare epidemice de DNC în Grecia și în fosta Republică iugoslavă a Macedoniei.
            
         
               (5)
            
            
               În conformitate cu avizul științific al Autorității Europene pentru Siguranța Alimentară referitor la dermatoza nodulară contagioasă (6), în comerț sunt disponibile împotriva DNC doar vaccinuri vii atenuate. Avizul respectiv descrie vaccinul Neethling cu virus DNC viu atenuat ca fiind foarte eficient în prevenirea morbidității. Întrucât vaccinurile omoloage împotriva DNC sunt mai eficiente decât vaccinurile obținute pe baza virusurilor atenuate ale variolei ovine, utilizarea lor este recomandată, sub rezerva disponibilității lor la producătorii de vaccinuri care operează exclusiv în afara Uniunii.
            
         
               (6)
            
            
               Nu există niciun vaccin împotriva DNC care să aibă autorizație de introducere pe piață în Uniune. Prin urmare, vaccinarea de urgență în conformitate cu articolul 19 din Directiva 92/119/CEE poate fi realizată doar în conformitate cu articolul 8 din Directiva 2001/82/CE a Parlamentului European și a Consiliului (7), în bază căruia statelor membre le este permisă utilizarea provizorie a vaccinurilor fără autorizație de introducere pe piață în situația apariției unei boli epizootice grave, cum este cazul DNC.
            
         
               (7)
            
            
               La 25 aprilie 2016, Bulgaria a transmis Comisiei un program de vaccinare de urgență împotriva DNC a bovinelor crescute în ferme din zonele afectate, precum și în anumite zone limitrofe din statul membru respectiv („programul de vaccinare de urgență”). Programul de vaccinare de urgență conține informații referitoare la decizia de a pune în aplicare măsurile, detaliile referitoare la definirea geografică și administrativă a zonei de vaccinare, numărul fermelor și al animalelor care necesită vaccinare și momentul în care vaccinarea ar trebui finalizată. La 20 mai 2016, Bulgaria a informat Comisia despre intenția sa de a extinde programul de vaccinare de urgență la întregul teritoriu al Bulgariei. Aceasta necesită extinderea zonei de restricții, astfel cum este descrisă în anexa la Decizia de punere în aplicare (UE) 2016/645. Prin urmare, anexa la Decizia de punere în aplicare (UE) 2016/645 ar trebui modificată în consecință.
            
         
               (8)
            
            
               În conformitate cu articolul 19 alineatul (6) din Directiva 92/119/CEE, Bulgaria a notificat Comisiei, la 28 aprilie 2016, faptul că a achiziționat un număr suficient de doze de vaccin DNC omolog de la banca de vaccinuri înființată de Comisie în conformitate cu Decizia de punere în aplicare a Comisiei din 18 decembrie 2015 (8) și că a început vaccinarea de urgență într-o zonă cu raza de 20 km în jurul focarelor epidemice confirmate de DNC în conformitate cu programul de vaccinare de urgență.
            
         
               (9)
            
            
               Este necesar să se stabilească condițiile în care Bulgaria ar trebui să efectueze vaccinarea de urgență. Răspândirea rapidă a DNC în Bulgaria reprezintă un risc pentru alte părți ale teritoriului Bulgariei și pentru țările învecinate. Prin urmare, este, de asemenea, necesar să se consolideze măsurile de control aplicate în Bulgaria prin restricționarea deplasărilor bovinelor nevaccinate care au vârsta mai mare de trei luni la alte ferme din zona de restricții. Această limitare în funcție de vârstă ar permite deplasările necesare ale vițeilor tineri la alte ferme pentru continuarea creșterii lor pe parcursul unei perioade de după naștere în care nu pot fi imunizați în mod eficient. În același timp, este necesar să se permită deplasările animalelor nevaccinate direct la un abator situat în zona de restricții.
            
         
               (10)
            
            
               Zona în care urmează să fie efectuată vaccinarea împotriva DNC poate cuprinde întreaga zonă de restricții, astfel cum este definită în Decizia de punere în aplicare (UE) 2016/645, astfel cum este menționată în anexa la decizia respectivă.
            
         
               (11)
            
            
               Prima rundă a vaccinării de urgență ar trebui să fie finalizată cât mai curând posibil și nu mai târziu de 30 iunie 2016. În cazul apariției unor noi focare epidemice în alte zone, vaccinarea în zonele afectate ar trebui să fie finalizată în termen de două luni de la confirmarea primului focar epidemic de DNC în zonele respective, sub rezerva disponibilității vaccinurilor.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   (1)   În plus față de măsurile luate de Bulgaria în conformitate cu articolele 4, 5 și 10 din Directiva 92/119/CEE, Bulgaria poate efectua vaccinări de urgență împotriva dermatozei nodulare contagioase a bovinelor crescute în ferme situate în regiunile care figurează în anexa I la prezenta decizie, respectând condițiile din anexa II le prezenta decizie.
   (2)   Se aprobă programul transmis Comisiei de către Bulgaria la 20 mai 2016 vizând vaccinarea de urgență împotriva dermatozei nodulare contagioase a bovinelor crescute în exploatații situate în regiunile care figurează în anexa I.
   (3)   Se interzice orice deplasare către alte state membre a animalelor bovine vaccinate împotriva dermatozei nodulare contagioase.
   (4)   Se interzice orice deplasare către alte state membre a bovinelor care au vârsta mai mică de șase luni și care nu sunt vaccinate împotriva dermatozei nodulare contagioase, dar care sunt născute din femele vaccinate împotriva dermatozei nodulare contagioase.
   Articolul 2
   Bulgaria ia măsurile necesare pentru a se conforma prezentei decizii și informează Comisia și celelalte state membre în conformitate cu articolul 19 alineatul (5) din Directiva 92/119/CEE.
   Articolul 3
   Anexa la Decizia de punere în aplicare (UE) 2016/645 se înlocuiește cu textul anexei III la prezenta decizie.
   Articolul 4
   Prezenta decizie se adresează Republicii Bulgaria.
   
      Adoptată la Bruxelles, 14 iulie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 62, 15.3.1993, p. 69.
   
      (4)  JO L 18, 23.1.2003, p. 11.
   
      (5)  Decizia de punere în aplicare (UE) 2016/645 a Comisiei din 22 aprilie 2016 privind anumite măsuri de protecție împotriva dermatozei nodulare contagioase din Bulgaria (JO L 108, 23.4.2016, p. 61).
   
      (6)  Aviz științific privind dermatoza nodulară contagioasă – Grupul EFSA pentru sănătatea și bunăstarea animalelor (AHAW), EFSA Journal 2015;13(1):3986.
   
      (7)  Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (JO L 311, 28.11.2001, p. 1).
   
      (8)  Decizia de punere în aplicare din 18 decembrie 2015 privind adoptarea unei decizii de finanțare cu privire la contribuția financiară a Uniunii la măsurile de urgență de combatere a dermatozei nodulare contagioase în Grecia în 2015 și de stabilire a unui stoc de vaccinuri împotriva dermatozei nodulare contagioase [C(2015) 9573 final].
   
      ANEXA I
      
         Bulgaria:
      
      Următoarele regiuni din Bulgaria:
      
                  —
               
               
                  Întregul teritoriu al Bulgariei.
               
            
   
      ANEXA II
      
         Condiții de utilizare a vaccinării de urgență pentru controlul și eradicarea dermatozei nodulare contagioase în conformitate cu articolul 19 din Directiva 92/119/CEE
      
      
                  1.
               
               
                  Limitele zonei geografice în care trebuie să se efectueze vaccinarea de urgență
               
               
                  Zona de vaccinare este înscrisă în regiunile din Bulgaria descrise în anexa I la prezenta decizie.
                  Restricțiile aplicabile în zona de vaccinare sunt cele prevăzute în prezenta decizie și în Decizia de punere în aplicare (UE) 2016/645, în plus față de cele prevăzute la articolul 10 din Directiva 92/119/CEE.
               
            
                  2.
               
               
                  Specia și vârsta animalelor care trebuie vaccinate
               
               
                  Toate bovinele, astfel cum sunt definite la articolul 2 litera (a) din Decizia de punere în aplicare (UE) 2016/645, indiferent de sex, de vârstă și de starea gestațională sau de producție, se vaccinează în prima rundă de vaccinări menționată la punctul 3.
                  Descendenții bovinelor vaccinate se vaccinează în conformitate cu instrucțiunile producătorului de la vârsta de cel puțin patru luni.
               
            
                  3.
               
               
                  Durata campaniei de vaccinare
               
               
                  Prima rundă de vaccinări în zonele afectate se finalizează până la 30 iunie 2016.
                  Prima rundă de vaccinări în zonele restante din regiunea menționată în anexa I se finalizează cât mai curând posibil și nu mai târziu de două luni de la confirmarea primului focar epidemic în zona respectivă.
               
            
                  4.
               
               
                  Regim de imobilizare specific aplicabil animalelor și produselor obținute de la acestea
               
               
                  Indiferent de orice alte măsuri care ar putea fi î vigoare în zona de restricții, astfel cum este definită în Decizia de punere în aplicare (UE) 2016/645, bovinele cu vârsta mai mare de 90 de zile nu sunt deplasate la o altă fermă, cu excepția cazului în care au fost vaccinate și revaccinate în mod regulat cu cel puțin 28 de zile înainte de deplasare.
                  La expirarea perioadei de 28 de zile după data vaccinării, măsurile vizând deplasarea bovinelor vaccinate și introducerea pe piață a produselor derivate de la bovine vaccinate, astfel cum sunt menționate în Decizia de punere în aplicare (UE) 2016/645, se aplică suplimentar față de cele menționate la articolul 10 din Directiva 92/119/CEE.
                  
                  Bovinele nevaccinate pot fi deplasate în vederea sacrificării directe la un abator situat în zona de restricții. Cu excepția sacrificării de urgență, întregul șeptel respectă o perioadă de așteptare de șapte zile după vaccinare înainte ca bovinele nevaccinate din fermele în care s-a efectuat vaccinarea să fie expediate în vederea sacrificării.
                  Descendenții nevaccinați cu vârsta mai mică de șase luni care sunt născuți din femele vaccinate cu cel puțin 28 de zile înainte de travaliu și care au fost hrăniți cu colostrul unor astfel de femele pot fi deplasați la o altă fermă situată în zona de restricții.
               
            
                  5.
               
               
                  Înregistrarea specială a animalelor vaccinate
               
               
                  Pentru fiecare bovină vaccinată, autoritatea competentă locală introduce detaliile vaccinării în baza de date online dedicată, care este conectată la baza de date centrală creată în conformitate cu Regulamentul (CE) nr. 1760/2000 al Parlamentului European și al Consiliului (1). Înregistrările trebuie să asigure legătura dintre femela vaccinată și descendentul corespunzător.
               
            
                  6.
               
               
                  Alte aspecte referitoare la vaccinarea de urgență
               
            
                  6.1.
               
               
                  Zona de supraveghere din Bulgaria care înconjoară zona de vaccinare
               
               
                  În jurul zonei de vaccinare menționate la punctul 1 se stabilește o zonă de supraveghere de cel puțin 10 km în care se realizează o supraveghere intensificată și în care deplasarea bovinelor este controlată de autoritatea competentă.
                  Bovinele care nu sunt vaccinate împotriva DNC și care sunt crescute în ferme situate în zona de supraveghere din jurul zonei de vaccinare nu pot părăsi fermele respective decât la expirarea unei perioade de așteptare de cel puțin șapte zile de la finalizarea vaccinării în fermele situate în zona de vaccinare la o distanță mai mică de 10 km.
               
            
                  6.2.
               
               
                  Perioada în care măsurile aplicate în zonele stabilite în conformitate cu articolul 10 din Directiva 92/119/CEE și cu Decizia de punere în aplicare (UE) 2016/645 sunt menținute
               
               
                  Măsurile aplicate în zona de vaccinare rămân în vigoare până la data abrogării lor în conformitate cu articolul 19 alineatul (6) din Directiva 92/119/CEE.
               
            
                  6.3.
               
               
                  Realizarea campaniei de vaccinare
               
               
                  Vaccinarea se efectuează de către un funcționar al autorității competente sau de către un medic veterinar privat numit de autoritatea competentă și sub supravegherea acesteia.
                  Se vaccinează cu prioritate bovinele crescute în ferme situate în zonele de protecție și de supraveghere, precum și în zonele învecinate altor state membre și regiunilor din Bulgaria în care nu se înregistrează cazuri de DNC.
                  Trebuie să existe în vigoare măsurile necesare pentru a evita răspândirea posibilului virus. Orice cantități reziduale de vaccin se returnează la punctul de distribuire a vaccinurilor, însoțite de un document care să indice numărul de bovine vaccinate și numărul de doze utilizate.
               
            
                  6.4.
               
               
                  Vaccinuri care urmează să fie utilizate
               
               
                  Vaccinul cu virus viu atenuat omolog împotriva DNC (tulpina Neethling), „Vaccin pentru bovine împotriva dermatozei nodulare contagioase”, Onderstepoort Biological Products, Africa de Sud.
                  Alternativă: vaccin cu virus viu atenuat împotriva DNC (tipul SIS), „Lumpyvax”, MSD Animal Health, Intervet, Africa de Sud.
                  Vaccinul se utilizează respectând instrucțiunile producătorului și dispozițiile de la articolul 8 din Directiva 2001/82/CE, sub responsabilitatea autorităților competente centrale.
               
            
                  6.5.
               
               
                  Rapoarte intermediare și raport final
               
               
                  Comisiei și statelor membre li se pune la dispoziție un raport intermediar privind realizarea programului de vaccinare de urgență, în conformitate cu articolul 19 alineatul (5) din Directiva 92/119/CEE.
                  Comisiei și statelor membre li se pune la dispoziție un raport detaliat privind finalizarea programului de vaccinare de urgență, în conformitate cu articolul 19 alineatul (5) din Directiva 92/119/CEE, înainte de ridicarea restricțiilor menționate la punctele 6.1 și 6.2.
               
            
         (1)  Regulamentul (CE) nr. 1760/2000 al Consiliului și al Parlamentului European din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului (JO L 204, 11.8.2000, p. 1).
   
   
      ANEXA III
      Anexa la Decizia de punere în aplicare (UE) 2016/645 se înlocuiește cu următorul text:
      
         
            „ANEXĂ
            
               Bulgaria:
            
            Următoarele regiuni din Bulgaria:
            
                        —
                     
                     
                        Întregul teritoriu al Bulgariei.”